प्रवासी साहित्य में अमेरिका का योगदान अत्यंत महत्वपूर्ण है। यहाँ विशेष रूप से ‘प्रवासिनी के बोल’ उल्लेख करना अत्यंत महत्वपूर्ण प्रतीत होता है। अंजना संधीर द्वारा सम्पादित इस कविता-संकलन की यह विशेषता है कि इसमें प्रवासी हिंदी कवयित्रियों की ही कविताएँ संकलित हैं। ‘हिंदी के प्रवासी साहित्य में यह इस प्रकार का पहला प्रयोग है जिसमें 81 प्रवासी हिंदी कवयित्रियों की 324 कविताएँ संकलित हैं तथा 33 हिंदी महिला प्रतिभाओं के परिचय के साथ अमेरिका की 38 हिंदी लेखिकाओं की 111 हिंदी पुस्तकों की सूची भी दी गयी है।’3 यह कविता-संकलन इसका प्रमाण है कि प्रवासी हिंदी कवयित्रियाँ कितनी विपुलता और अज्ञात रूप में अमेरिका में रहते हुए कविताओं की रचना कर रही हैं और सौ से अधिक प्रकाशित उनकी हिंदी पुस्तकें अपनी विशिष्ट पहचान बनाती हैं। यह कविता-संकलन एक प्रवासी हिंदी कवयित्री का अपनी सर्जनात्मकता के साथ अमेरिका में रहने वाली अन्य ज्ञात-अज्ञात कवयित्रियों को साथ लेकर चलने का बड़ा ही स्तुत्य प्रयास है। साहित्य में ऐसे सामूहिक रचना-संकलन वे ही रचनाकार निकालते हैं जिन्हें दूसरों की सृजनात्मकता पर विश्वास होता है तथा जो दूसरों की प्रतिष्ठा में अपनी प्रतिष्ठा देखते हैं। इस कविता-संकलन ने अमेरिका-भारत को तो जोड़ा ही है, इसने अमेरिका की प्रवासी भारतीय स्त्रियों की भावनाओं और चिंतन का एक पिटारा ही खोल दिया है। इन कविताओं में स्वदेश-परदेश के जो बिम्ब हैं, स्त्री के जीवन और अस्तित्व पर जो प्रश्न हैं तथा परिवार, माँ, रिश्ते, लोक-परलोक आदि पर जो भिन्न-भिन्न अनुभूतियाँ हैं, वे हमें स्त्री-मनोविज्ञान को समझने का भी अवसर देती हैं।